google/wiki40b huggingface dataset:
Glaukoma

Glaukoma yra akių liga, kurią sukelia padidėjęs akies vidinis spaudimas, pažeidžiąs regos nervą ir tinklainės ląsteles, kai sutrinka skysčių tekėjimas akyje. Nepastebimai, lėtai pradeda siaurėti akiplotis.

Glaukoma ir rega

Akis turi priekinę ir užpakalinę kameras, kurias užpildo skystis - vandeninis druskų ir maisto medžiagų tirpalas. Jis maitina lęšiuką ir rageną, pašalina medžiagų apykaitos produktus. Šis skystis primena tekantį šaltinį. Jis atsiranda vadinamajame krumplyne, o išteka į venas per 0,37 mm skersmens latakėlį, vadinamą Šlemo antį. Cirkuluodamas jis sukuria tam tikrą spaudimą į visas puses. Taip išlaikoma akies funkcijoms labai svarbi elastinga rutulio forma. Sutrikus nutekėjimui, skystis kaupiasi kamerose, didindamas akispūdį, vis labiau spausdamas akį iš vidaus. Tai pažeidžia regos nervą, kuris perduoda vaizdą į smegenis. Jis pradeda negrįžtamai nykti. Padidėjus akispūdžiui žmogus nebemato kai kurių regėjimo lauko dalių, ir regėjimo laukas pamažu vis siaurėja.

Glaukomos požymiai

Dažniausiai pasitaiko atviro kampo glaukoma. Tada sutrinka kameros skysčio nutekėjimas per pačią filtracinę sistemą. Uždarojo kampo glaukoma susergama, kai skystis kaupiasi užpakalinėje akies kameroje. Žmogus, žiūrėdamas į objektus, mato spalvotus žiedus apie šviesos šaltinį, akis ašaroja, vyzdys išsiplečia ir pasidaro nebeapvalus.
Glaukomos išgydyti neįmanoma, ją galima tik pristabdyti. Blogiausiu atveju įmanoma sulėtinti jos progresą. Glaukoma gydoma vaistais. Jei vaistai vis dėlto nepadeda, tuomet gelbsti chirurgija: operacijos metu padaromos kelios skysčiui nutekėti skylutės, kurios nebeužgyja ir filtruoja skysčio perteklių, taip reguliuodamos akispūdį.
Alguvos baras

Alguvos baras – publicistikos ir literatūros žurnalas, leistas 1945–1948 m. Kempteno karo pabėgėlių stovykloje, Vakarų Vokietija.

Istorija

Daugelis numerių buvo skiriama atskiroms temoms. Išleisti 7 numeriai.
Žurnalą redagavo Alfonsas Šešplaukis-Tyruolis, jam talkino redakcinė komisija: G. Surdokas, Anatolijus Kairys, A. Radžius, Jonas Mikeliūnas, Vytautas Volertas.
Konstantinas Gulbinas

Konstantinas Gulbinas (1919–1997 m.) – lietuvių vienuolis kunigas, lietuvių sielovados Vokietijoje vadovas.

Biografija

Gimė Lietuvoje, Antrojo pasaulinio karo metais pasitraukė į Vakarus – 1941 m. vokiečiams kapucinams grįžtant į savo tėvynę, kartu su kitu lietuviu klieriku Alfonsu Bernatoniu apsistojo Miunsteryje, čia studijavo teologiją ir filosofiją; baigė Miunsterio kunigų seminariją bei buvo įšventintas kunigu. Dirbo Oberhauzene.
Visą gyvenimą dirbo Vokietijos lietuvių sielovadoje. Rūpinosi “Lietuvių katalikų bažnyčios kronikos“ leidimu („Krivūlė“ ir kt. – Vokietijos Vyskupų konferencijos lėšomis, nes surenkamų aukų neužtekdavo nė šimtui numerių išleisti). Perkopęs per 50 metų, Miunsterio universitete apsigynė humanitarinių mokslų daktaro disertaciją iš Marijos Pečkauskaitės kūrybos.
Nepriklausomybės metais padėjo vokiečių organizacijoms (Maennerforum der kath. Kirchengemeinde St. Paulus) užmegzti ryšius su Lietuvos katalikų bendruomene Telšių vyskupijoje (vysk. Antanas Vaičius). Nuo 1992 m. per 30 labdaros akcijų (siuntinių, vežtų autotransportu) pasiekė Telšius.
KK137

Maršrutas

Kelias prasideda Pilviškiuose, į šiaurę nuo geležinkelio Kazlų Rūda – Kybartai. Eina per Vilkaviškio ir Šakių rajonus, taip pat 1 km – Jurbarko rajone. Prie kelio yra šie miestai ir gyvenvietės: Dvarnieji, Baltrušiai, Barzdai, Griškabūdis, Šakiai, Valenčiūnai, Žygėnai, Kiduliai. Baigiasi Jurbarke, Vydūno gatvėje, dešiniajame Nemuno krante tilto pabaigoje. 1 km į šiaurę nuo Pilviškių kelias kerta Višakio upę, ties Bliuviškių kaimu – Novos upelį, Šakiuose – Siesartį, ties Ritiniais – Oriją, ties Mozūriškiais – Jotiją. Prie Jurbarko, ilgiausiu Lietuvoje tiltu kelias kerta Nemuną.
Moterų pasaulis

Moterų pasaulis – laikraštis moterims, ėjęs 1992 m. Vilniuje.

Istorija

Leido L. Jučo leidybos ir informacijos firma. Tiražas 20 000 egz.
Redaktorė Auksė Navaitytė.
Kiprijanas Kondratavičius

Biografija

Nesantuokinis sūnus pavieto teisėjo grafo Jurijaus Trubeckojaus ir dvarininkaitės Zinaidos Zaleskajos, kuriai vėliau ištekėjus už bajoro Kondratavičius ir Kiprijonas įgijo šią pavardę. Tačiau ir vaikystėje, ir besimokant Lydos bajorų mokykloje jį rėmė Trubeckojai.
Nuo 1875 m. gegužės 7 d. tarnavo Rusijos imperijos kariuomenėje Vilniuje. 1884 m. baigė Sankt Peterburgo Generalinio štabo akademiją. 1904–1905 m. Japonijos-Rusijos karo dalyvis, brigados vadas, 1905 m. generolas-leitenantas. Per Pirmąjį pasaulinį karą dalyvavo Rusijos aferoje Rytų Prūsijoje. Jo vadovaujamą Rusijos kariuomenės XXIII korpusą 1914 m. rugpjūčio 28 d. Tanenbergo mūšyje sumušė vokiečių kariuomenė, kuriai vadovavo Paulis fon Hindenburgas ir Erichas Liudendorfas. Iš 150 000 karių dviejų Rusijos armijų, kurioms vadovavo Pavelas Ranenkampfas ir Aleksandras Samsonovas, 30 000 žuvo, 95 000 pateko į nelaisvę. Rugsėjo 2 d. atleistas iš pareigų.
Po 1917 m. spalio perversmo Rusijoje 1918 m. dalyvavo kuriant Baltarusijos Liaudies Respublikos valdžios institucijas. 1918 m. atvyko į Lietuvą. 1918 m. lapkričio mėn. Ministras pirmininkas ir krašto apsaugos ministras Augustinas Voldemaras jį paskyrė krašto apsaugos viceministru. Su jo protekcijomis į Apsaugos štabą priimta daug rusų karininkų, štabas dirbo neorganizuotai. Kai Sovietų Rusijos kariuomenė ėmė kelti grėsmę Lietuvai, jis siūlė vyriausybę ir Apsaugos štabą perkelti į Gardiną. 1918 m. gruodžio 24 d. atleistas iš pareigų, išvyko į Lenkiją.
Vrūtkai

Istorija

Minimi nuo 1255 m. Tarp 1954 ir 1990 m. buvo dukart prijungtas prie Martino miesto.
Klausučių Stasio Santvaro pagrindinė mokykla

Istorija

Mokyklos pradžia – 1919 m.
1959–1979 m. veikė aštuonmetė mokykla. 1979 m. išleista pirmoji vidurinės mokyklos abiturientų laida. 2001 m. reorganizuota į pagrindinę (dešimtmetę). 2002 m. kovo 28 d. Jurbarko rajono savivaldybės tarybos nutarimu Klausučių pagrindinei mokyklai suteiktas poeto Stasio Santvaro (1902–1991) vardas. 2003 m. prie mokyklos prijungtas vaikų darželis. 2009 m. mokykla šventė 90 metų jubiliejų.
Senamiesčio tunelis

Senamiesčio tunelis – tunelis Vilniuje, Vilniaus Senamiestyje, pastatytas XIX a. Tunelio aukštis yra 1,8 m., o plotis – 1,2 m. Jame yra pastatytas drenažo kolektorius, kuriuo galima pereiti Senamiestį. Šiuo kolektoriumi ir senų namų rūsiais Antrojo pasaulinio karo metu naudojosi žydai, norėdami pasprukti iš geto.
Ĉ

Ĉ ir ĉ (C su diakritiniu ženklu cirkumfleksu) - ketvirtoji esperanto abėcėlės raidė. Esperanto kalboje raidės pavadinimas yra ĉo.
Ĉ yra modifikuota raidė C. Šią raidę XIX a. įvedė Liudvikas Zamenhofas.
Reiškia garsą: /t͡ʃ/. Esperanto kalboje jis tariamas kaip lietuvių raidė Č.
Black Blue & You Tour

Istorija

2007 m. rugsėjo 1 d. per grupės oficialių internetinį tinklalapį buvo praneštos visos turo datos bei vietos. Buvo aplankyta daugiau nei 22 valstybės, tik Kinijoje surengti trys koncertai.

Koncertas El Salvadore

Koncertas El Salvadore buvo atšauktas dėl vokalistės Fergie ligos, nors ji sugrojo vieną dainą, ir kiti grupės nariai surengė vienos valandos trukmės šou.
Algimantas Damijonaitis

Biografija

1982 m. baigė Vilniaus valstybinį pedagoginį institutą, mokytojas.
1990 m. Kudirkos Naumiesčio vidurinės mokyklos vyr. mokytojas. 1997–2000 m. ir 2003–2007 m. Šakių rajono savivaldybės Kudirkos Naumiesčio seniūnijos seniūnas, Lietuvos savivaldybių seniūnų asociacijos narys. 2000–2003 m. Šakių rajono savivaldybės administratorius, 2007 m. Šakių rajono savivaldybės mero pavaduotojas.
Nuo 1996 m. Lietuvos socialdemokratų partijos Šakių rajono skyriaus narys, nuo 2002 m. atsakingasis sekretorius, nuo 2005 m. skyriaus pirmininko pavaduotojas.
2000 m., 2003 m., 2007–2011 m. ir 2011 m. (atsisakė mandato) Šakių rajono savivaldybės tarybos narys. 
Šakių krašto VVG pirmininkas, Vinco Kudirkos fondo pirmininkas. Žmona Virginija, sūnūs Žilvinas, Audrius, Algirdas.
Klasikinis filosofijos periodas

Klasikinį filosofijos periodą suformavo Sokratas, Platonas ir Aristotelis. Sokratas buvo Platono mokytojas, o Platonas – Aristotelio.
Filosofijos centru tapo Atėnai.
Sokrato filosofija nagrinėtina sofizmo fone; jis laikomas autonomiškos etikos kūrėju - jo mąstymas buvo sutelktas į pagrindinius šio mokslo klausimus. Pasak Cicerono, Sokratas „filosofiją nukėlė nuo dangaus ant žemės“.
Platonas iš naujo iškėlė Sokrato bei ikisokratikų keltus klausimus, kad juos išspręstų remdamasis savo sukurto idėjų bei sielų mokslo metafizine koncepcija.
Aristotelis laikomas sisteminės bei mokslinės filosofijos kūrėju. Ši filosofija mėgina aprėpti visas žmogaus patyrimo sritis.
Patrankininkų prikazas

Patrankininkų prikazas (rus. Пушкарский приказ) – karinis prikazas, tvarkęs artilerijos reikalus.
Pirmą kartą paminėtas Ivano IV laikais (1577 m.), tuomet jo pavadinimas buvo Patrankų prikazas (Пушечный приказ).
Prikazas vadovavo Maskvos ir kitų miestų parako malūnams, artilerijai, tvirtovių statybai, užkardų linijai (засечная черта) ir kt. Jam buvo pavaldūs patrankininkai (artileristai), daugelio Rusijos miestų (išskyrus Sibiro, pomorų ir pietinės užkardų linijos miestus) valdiški kalviai, patrankų kiemai ir granatų kiemai. Jis rūpinosi pabūklų ir šaudmenų gamybą, atsargų tiekimu artilerijai ir tvirtovėms.
Prikaze vyresnybę sudarė bojarinas (kartais – okolničis) ir du djakai. Prikazo dalys buvo 3 stalai – Miestų stalas (Городовой стол), Užkardų stalas (Засечный стол), Pinigų stalas (Денежный стол).
Lėšos Patrankininkų prikazo reikalams būdavo daugiausia gaunamos iš Didžiojo iždo prikazo.
1678–82 m. prikazas buvo Reitarų prikazo dalis. 1700 m. Patrankininkų prikazas ėmė vadintis Artilerijos prikazas, o 1709 m. – Artilerijos kanceliarija.
Bandi Turkestanas

Bandi Turkestanas – kalnų sistema šiaurės Afganistane, Paropamizo kalnuose. Masyvo ilgis ~300 km. Didžiausias aukštis – 3809 m. Būdingos kalnų stepės ir pusdykumės, aukštikalnėse – kadagių retmiškiai.
Furjė analizė

Furjė analizė yra matematikos metodas, kuris atsirado iš Furjė eilučių nagrinėjimo. Metodas leidžia įvairias funkcijas išreikšti per trigonometrinių funkcijų sumą. Furjė analizė yra pavadinta Joseph Fourier vardu. Šiandien Furjė analizė apima platų matematikos spektrą. Moksle ir inžinerijoje, procesas, kai funkcija yra skaldoma į paprastesnę dažnai vadinamas Furjė analize, kai operacija, kurios metu atstatoma funkcija yra žinoma kaip „Furjė sintezė“. Matematikoje terminas „Furjė analizė“ dažnai reiškia abiejų operacijų nagrinėjimą Skaidymo procesas dar yra vadinamas Furjė transformacija.

Pritaikymai

Furjė analizė gali būti pritaikyta fizikoje, skaičių teorijoje, kombinatorikoje, signalų apdorojime, vaizdo gavime, tikimybių teorijoje, statistikoje, kriptografijoje, skaičių analizėje, akustikoje, okeanografijoje, optikoje, geometrijoje ir kitur.
Audronė Viktorija Škiudaitė

Biografija

1964 m. baigusi Pašvitinio vidurinę mokyklą, Vilniaus universitete studijavo žurnalistiką.
Iki 1975 m. dirbo Pakruojo rajono laikraščio „Auksinė varpa“ ir laikraščio „Komjaunimo tiesa“ redakcijose. Rašė kultūros, jaunimo gyvenimo temomis. Bendradarbiavo savaitraštyje „Literatūra ir menas“, žurnale „Nemunas“. 1991–1997 m. savaitraščio „Apžvalga“, 1993–2000 m. – ir žurnalo „Tėvynės sargas“ redaktorė, kartu leidybinės ne pelno organizacijos „Tėvynės sargas“ ir „Tėvynės sargo leidykla“ direktorė.  Vėliau laikraščio „XXI amžius“ korespondentė. Nuo 2006 m. žurnalo „Pasaulio lietuvis“ redaktorė.
Kunilingas

Kunilingas (lot. cunnus – vulva, moters išoriniai lytiniai organai + lingo – laižau) – vulvos ir ypač varputės bučiavimas arba laižymas siekiant sukelti moters lytinį susijaudinimą. Viena iš oralinio sekso formų. Taip pat gali būti stimuliuojamas makšties prieangis. Kunilingas atliekamas lūpomis ir (arba) liežuviu.
Kunilingas dažnai yra meilės žaismo dalis, norint kiek įmanoma labiau sujaudinti moterį prieš sueitį, taip padidinant orgazmo tikimybę. Kadangi varputė pas daugelį moterų yra jautriausia erogeninė zona, jos stimuliacija liežuviu ar lūpomis gali sukelti orgazmą net vyrui neįvedus varpos į makštį. Kunilingo būdu galima moteriai sukelti orgazmą taip pat ir po sueities, jeigu pačios sueities metu jo nepavyko pasiekti arba jei moteris nori pakartotinio orgazmo.
Kunilingo atlikimo technika įvairi. Dažniausiai pradedama bučiuoti vidines šlaunis arba gaktą, vėliau – didžiąsias ir mažąsias lytines lūpas, liežuviu aptinkama varputė ir pradedama stimuliuoti judinant liežuvį išilgai, iš pradžių lėtai ir švelniai, vėliau – stipriau ir greičiau (labai retais atvejais, jei moteriai patinka – ir silpnai kandžiojant). Kartais moteriai malonesni kitokie vulvos stimuliavimo būdai (ji turėtų tai paaiškinti vyrui žodžiais, veido išraiška ar judesiais). Dažniausiai kunilingas labai jaudina abudu partnerius. Daugelis moterų erotiškai susijaudina būtent laižant ar bučiuojant jos vulvą, o ne kandžiojant (nors ir švelniai) ar bandant čiulpti.
Šiuolaikinė seksologija pripažįsta, kad kunilingas yra normalus lytinių santykių komponentas, jei tik tai telpa į abiejų partnerių priimtinumo diapazoną. Senųjų civilizacijų kultūros paminklai rodo, kad ši glamonių forma buvo praktikuojama nuo seniausių laikų.
Gajotas

Gajotas – povandeninis vulkaninis plokščiaviršūnis kalnas.  Pavadinimas kilęs nuo JAV geografo Arnoldo Gajoto (Arnold Henry Guyot) pavardės. Terminą vartoti pradėjo JAV geologas Haris Hesas (Harry Hammond Hess).
Gajotai yra vandenynų kalnai, kurių viršūnės tapo plokščiomis dėl vandens bangų erozijos. Veikiant geologiniams procesams, okeanų dugnas palaipsniui grimzta, todėl plokščiaviršūniai kalnai tampa povandeniniais. Tokių kalnų viršūnėse randama koralų rifų liekanų, kas byloja kažkada juos buvus seklių vandenų lygyje ir aukščiau. Paprastai gajotai stūkso gylyje iki 2 km. Tai užgesę povandeniniai vulkanai. Paplitę Ramiojo vandenyno šiaurinėje dalyje.
Milo Ventimiglia

Biografija

Milo gimė Anahaimo mieste, Kalifornijos valstijoje. Jo tėvas Peter Ventimiglia italų kilmės, o jo motina Carol Wilson turi airių, anglų, škotų ir prancūzų kraujo. Milo pavardė „Ventimiglia“ yra miesto pavadinimas, kuris yra Ligūrijoje, Italijoje reiškianti „Dvidešimt mylių“. Jis yra jauniausias iš trijų vaikų, turi dvi vyresnes seseris. Vaikystėje, jo seserys apvilkdavo jį kaip Madonna ir fotografuodavo. Trylikos metų Milo suradęs nuotraukas, jas suplėšė.
Ventimiglia lankė El Modenos vidurinę mokyklą (angl. El Modena High School), kur užsiėmė imtynėmis ir buvo mokinių prezidentas. 1995 m. baigė mokyklą. Aštuoniolikos metų, Ventimiglia gavo stipendiją mokytis Amerikos teatro konservatorijos (angl. American Conservatory Theater) vasaros programoje. Mokėsi ketverius metus Kalifornijos universitete (UCLA), kur specializavosi teatro mene.

Vaidyba

Milo Ventimiglia seriale Herojai vaidina Peterį Petrelį, kuris dirba slaugytoju ir kuriam naktimis sapnuojasi košmarai, kad jis gali skraidyti.
Milą galima pamatyti seriale „Bedfordo dienoraščiai” („The Bedford Diaries”) apie koledžo jaunuolių grupės gyvenimą, taip pat seriale „Gilmoro merginos” („Gilmore Girls”), „Amerikietiškos svajonės” („American Dreams”) ir prodiuserio Davido E. Kelley dramoje „Bostono visuomenė” („Boston Public”).
Milo Ventimiglia taip pat atliko epizodinius vaidmenis serialuose „CSI: Kriminalistai” („C.S.I.“), „Jaunoji ragana Sabrina” („Sabrina the Teenage Witch”), „Pažadėtoji žemė” („Primiseland”).

Asmeninis gyvenimas

Milo Ventimiglia yra vegetaras, nerūko ir nevartoja alkoholio. Los Andžele gyvenantis aktorius laisvalaikiu mėgsta važinėtis riedlente, snieglente bei restauruoti ir remontuoti sportinius automobilius.
Ventimiglia yra aistringas britų grupės The Clash gerbėjas.
Pajūrio šoklys

Aprašymas

10-13 mm ilgio. Plėšrus, minta kitais vabzdžiais, lervos taip pat plėšrios – gyvena smėlyje išraustuose urveliuose.

Paplitimas

Paplitę Azijoje ir Europoje upių, ežerų ir jūrų pakrantėse. Lietuvoje aptiktas 1961 m. Kuršių nerijoje, Nidoje, Parnidžio kopose.
Kaseresas (Brazilija)

Istorija

Kaseresas įkurtas 1778 m.
Jurgis Kazlauskas (1914)

Jurgis Kazlauskas (1914–1987 m.) – Lietuvos tautodailininkas drožėjas.

Biografija

Gimė ir gyveno Vosgėlių kaime, Anykščių rajone. Dirbo kolūkyje sandėlininku. Drožinėti ėmė apie 1966 m., gydydamasis sanatorijoje. Sukūrė drožinių ciklus „Lino pasaka“, „Žmogaus gyvenimas“, „Duona“ ir kitus. Surengė ne vieną parodą. 1980 m. tapo Respublikinės dainų šventės liaudies meno parodos laureatu.
1992 m. J.Kazlausko namuose atidarytas jo darbų muziejus, kurį prižiūrėjo drožėjo sesuo Ona Kazlauskaitė. Po jos mirties 2000 m. drožiniai perkelti į Arklio muziejų.
Sokulkos valsčius

Istorija

Nuo VIII a. pr. m. e. iki XIX a. šiose vietovėse gyveno lietuviams artima baltų gentis - jotvingiai. Nuo XIII-XIV a. iki 1795 m. valsčius priklausė Lietuvos Didžiajai Kunigaikštystei. 1975-1998 m. priklausė Balstogės vaivadijai.

Administracinis suskirstymas

Bachmatuvka, Bilvinkai, Bobrovnikai, Bogušė, Bogušovskių Vigonas, Bohonikai, Dambruvka, Drahlė, Dvožiskas, Geniušė, Gilbovščizna, Gliniščė Malė, Gliniščė Velkiai, Gnidzinas, Halė, Halanskių Ogrodnikai, Igrilai, Jaluvka, Janovščizna, Jelenia Gura, Kantoruvka, Karčė, Krašnianai, Kundzičė, Kundzinas, Kundzino Košcelniai, Kurilai, Kurovščizna, Lebedzinas, Lipina, Lipova Gura, Malavičė Dolnė, Malavičė Gurnė, Mašlanka, Meiskių Novinai, Mičkova Hačas, Nomikai, Nova Kamionka, Nova Močalnia, Nova Rozedranka, Novinka, Orlovičė, Ostruvekas, Pavelkai, Pavlovščizna, Plantečka, Plebanovcė, Podjaluvka, Podjanovščizna, Podkamionka, Podkantoruvka, Pogiblas, Polankiai, Poniatovičė, Pucilkai, Serbovcė, Sloinikai, Smolanka, Sokolanai, Sokulka, Stara Kamionka, Stara Močalnia, Stara Rozedranka, Starų Šoras, Stažinka, Stodolnė, Stražas, Šcebelecas, Šindzelis, Šiškai, Tartakas, Tatarščizna, Vežchjedlina, Vežchlovcė, Vilča Jama, Visokių Laskai, Voinachai, Voronianai, Vročinščizna, Zadvožanai, Zamčiskas, Zašciankų Bogušas, Zašciankų Kurovščiznai, Zašpičė, Zavistovščizna ir Žukai.
Antanavo pagrindinė mokykla

Istorija

1865 m. Antanavo dvare buvo įsteigta trimetė mokykla, kurią vaikai lankė tik žiemą, mokėsi rusų kalba. Vėliau ji uždaryta. 1923 m. lapkričio 15 d. Marijampolės apskrities Antanavo valsčiuje Gaisrių kaime įkurta Gaisrių pradžios mokykla. Pirmasis mokytojas Antanas Vyšniauskas.
1946 m. mokykla iš Gaisrių perkelta į Antanavo dvaro rūmus. 1952 m. mokykla tapo Gaisrių septynmete, kurioje mokėsi 115 mokinių. 1962 m. mokykla perorganizuota ir pavadinta Kapsuko rajono Antanavo aštuonmete mokykla. Naujai pastatytose patalpose 213 mokinių mokė 15 mokytojų. 1968 m. mokykloje mokėsi didžiausias mokinių skaičius – 224. 1987 m. įvestas privalomas devynmetis mokymas. Mokykloje 14 mokytojų mokė 91 mokinį.
1999–2000 m. 147 mokinius mokė 18 mokytojų. 2000 m. mokyklai suteiktas ūkinis finansinis savarankiškumas, atlikta pastato renovacija.
Toccara Jones

Biografija

Gimė Daitone. Baigė Stivers meno mokyklą kur specializavosi teatro ir šokio disciplinose. Pelnė gimtojo miesto raktą.
Modelio karjerą pradėjo nuo realybės šou „America's Next Top Model“, kuriame užėmė 7 vietą. AOL vykusioje apklausoje išrinkta kaip viena iš labiausiai įsimintinų dalyvių. Po konkurso pasirašė kontraktą su Niujorko modelių agentūra Wilhelmina Models kaip plius dydžio modelis.
Jones fotografavosi Be, The Next Level, Black Men, Black Hair, Braids ir King žurnalų viršeliams. Buvo Ashley Stewart, Avon, Torrid ir Target reklaminis veidas. 2009 m. fotografavosi Vogue žurnalui ir tapo pirmąją plius dydžio juodaode manekene kada nors fotografavusis visame Vogue tarptautiniam tinkle.
Garlandas

Istorija

Imigrantai pradėjo plusti į Piterso koloniją apie 1850 m., bet bendruomenės (Embree ir Duck Creek) susibūrė tik 1874 m. 1887 m. tarp abiejų bendruomenių įkurtas pašto skyrius. Greitai abidvi bendruomenės buvo sujungtos, 1891 m. įkurtas Garlando miestelis, pavadintas JAV generalinio atornėjaus Augusto Hilo Garlando garbei. 1904 m. miestelyje gyveno 819 žmonių.
Antrojo pasaulinio karo metu veikė keletas orlaivių gamyklų, po karo vieną jų savo reikmėms įsigijo „Kraft Foods“. 1950 m. Garlande gyveno 10 tūkst. žmonių. Nuo 1950 iki 1954 m. Dalaso/Garlando teritorija kentė nuo rimtos ir ilgalaikės sausros. Norėdami papildyti šulinių teikiamas vandens atsargas, Garlando gyventojai pradėjo naudoti vandenį iš šalimais esančio Lavono tvenkinio.
Trasa Donington Park

Istorija

Trasa buvo atidaryta 1931 ir pradžioja naudota motociklų lenktynėms. 1937 ir 1938 trasoje vyko automobilių varžybos, kurias laimėjo Bernd Rosemeyer ir Tazio Nuvolari abu važevę su Auto Union Mercedes Silver Arrows bolidais.
1993 vienintelį kartą vykusiose Formulės 1 Didžiosios Britanijos Grand Prix pergalę iškovojo Ayrton Senna, kuriam ir priklauso trasos rekordas. Šiam tragiškai žuvusiam (1994) pilotui trasoje pastatytas memorialas.
Donington Park taip pat rengiamos World Series by Renault, British Superbike lenktynės, taip pat rengiami Didžiosios Britanijos autosporto festivaliai bei konsertai.
1973 atidarytas Donington Grand Prix Collection muziejus, kuriame galima pamatyti ir automobilius vienintelius išlikusius pasaulyje.
2008 m. liepos 4 d. BBC pranešė jog 2010 m. Didžiosios Britanijos GP bus surengtas Donington Park trasoje. Tai patvirtino ir FIA. Liepos 15 d. Doningtono parko trasos savininkai pristatė trasos atnaujinimus, kuriuos planuojama atlikti pritaikant ją F1 lenktynėms. Trasa bus prailginta beveik kilometru prie paskutinio posūkio nutiesus dar vieną kilpos formos atkarpą. Bus pastatyta nauja techninio aptarnavimo zona prie Starkey tiesiosios. Vieną svarbiausių vietų rekonstrukcijos planuose - atkarpos nuo Redgate iki Coppice posūkių išsaugojimas. Darbus prižiūrės daugelio naujų trasų architektas Hermannas Tilke.

Adresas

Donington Park Motor Racing Circuit

Castle Donington

Derby

DE7 2RP Great-Brittain
Čaloemrattanakosino nacionalinis parkas

Vieta

Parkas užima 59,00 km², apima Nongprue (Nong Prue) apylinkėse, 80 km į šiaurę nuo provincijos centro Kančanaburio.

Flora ir fauna

Čaloemrattanakosino nacionaliniame parke vyrauja visžaliai, mišrūs ir bambukų miškai. Iš retų augalų parke sutinkama: kvapioji hopėja (Hopea odorata), aukštasis sparnenis (Dipterocarpus alatus), Afzelia xylocarpa, stambiavaisis koralmedis (Pterocarpus macrocarpus), ąžuolūnas (Lithocarpus), stirakas ir kt.
Parke gyvena: Malajinis lokys, bantengas, gaūras, ožka (Capricornis milneedwardsii), Indinis zambaras, Indijos muntjakas, Azijinis dramblys, šiaurinė kiauliauodegė makaka, baltarankis gibonas ir kt, sutinkama daug paukščių: sidabrinis fazanas (Lophura nycthemera), didysis kukalis (Centropus sinensis), Macronus gularis, Arborophila chloropus , Dicrurus leucophaeus ir kt.
Tomas Tišeckis

Tomas Tišeckis (minimas 1824–1861 m.) – architektas, XIX a. vid. žymus Lietuvos romantizmo architektūros atstovas.